คาดเงินบาทสัปดาห์หน้าแข็งค่าแตะ30บ.
ศูนย์กสิกรไทยคาดแนวโน้มค่าเงินบาทสัปดาห์หน้า แข็งค่าแตะ30บาท/ดอลล์ จับตากนง 13 ก.ค.
9 ก.ค. 2554

ศูนย์กสิกรไทยคาดแนวโน้มค่าเงินบาทสัปดาห์หน้า แข็งค่าแตะ30บาท/ดอลล์ จับตากนง 13 ก.ค.
ศูนย์วิจัยกสิกรไทย สรุปภาวะตลาดเงินรอบสัปดาห์ที่ผ่านมา (4-8 ก.ค.) เงินบาทแข็งค่าขึ้นทดสอบระดับ 30.20 บาทต่อดอลลาร์ฯ โดยเงินบาทได้รับแรงหนุนในช่วงต้น-กลางสัปดาห์ จากกระแสเงินทุนต่างชาติที่ไหลกลับเข้าสู่ตลาดหุ้นและตลาดพันธบัตร
หลังการเลือกตั้งทั่วไปของไทยผ่านพ้นไปด้วยความสงบเรียบร้อย ขณะที่ทิศทางการแข็งค่าของสกุลเงินเอเชียในภาพรวมก็เป็นปัจจัยหนุนเงินบาทด้วยเช่นกัน ทั้งนี้ เงินบาทขยับแข็งค่าได้ต่อเนื่อง และเข้าทดสอบระดับ 30.30 บาทต่อดอลลาร์ฯ ในช่วงท้ายสัปดาห์ หลังจากนางสาวยิ่งลักษณ์ ชินวัตร กล่าวว่า ไทยจะยังคงปล่อยให้เงินบาทแข็งค่าเพื่อช่วยลดแรงกดดันเงินเฟ้อ
ในวันศุกร์ (8 ก.ค.) เงินบาทอยู่ที่ 30.20 แข็งค่าจากระดับ 30.68 บาทต่อดอลลาร์ฯ ในวันพฤหัสบดีก่อนหน้า (30 มิ.ย.)
สำหรับแนวโน้มสัปดาห์ถัดไป (11-15 ก.ค. 2554) เงินบาทอาจเคลื่อนไหวในกรอบ 30.00-30.50 บาทต่อดอลลาร์ฯ โดยคงต้องจับตาผลการประชุมกนง.ในวันที่ 13 ก.ค. ข้อมูลเศรษฐกิจเดือนมิ.ย.ของจีน ประเด็นเกี่ยวกับวิกฤตหนี้ยุโรป และการขยับเพดานหนี้ของสหรัฐฯ (ซึ่งเข้าใกล้เส้นตายที่สถาบันจัดอันดับความน่าเชื่อถือระบุไว้ในช่วงกลางเดือนก.ค.) รวมถึงข้อมูลเศรษฐกิจสหรัฐฯ ที่สำคัญ อาทิ ดัชนีความเชื่อมั่นผู้บริโภค (เบื้องต้น) ผลสำรวจภาคการผลิตของเฟดสาขานิวยอร์กเดือนก.ค. ยอดค้าปลีก ดัชนีราคาผู้บริโภค ดัชนีราคาผู้ผลิต ผลผลิตภาคอุตสาหกรรม เดือนมิ.ย. ข้อมูลการค้าระหว่างประเทศ สต็อกสินค้าคงคลังภาคธุรกิจเดือนพ.ค. บันทึกการประชุมเฟดเมื่อวันที่ 21-22 มิ.ย.ที่ผ่านม รวมถึงจำนวนผู้ขอรับสวัสดิการว่างงานรายสัปดาห์